Ieng Sary
Ieng Sary (kmerski: អៀង សារី; Lương Hòa, 24. listopada 1925. – Phnom Penh, 14. ožujka 2013.) je bio kambodžanski komunistički političar, jedan od vođa i osnivača Crvenih Kmera te šef diplomacije iz perioda Demokratske Kampućije. Za vrijeme komunističke vladavine, bio je znan kao "brat broj 3" te je bio treća osoba u državi, iza Pol Pota i Nuon Chee. 

Rodio se 1925. godine u vijetnamskom selu Lương Hòa kao Kim Trang, u obitelji miješanog porijekla. Školovao se u Phnom Penhu, gdje je upoznao i postao blizak prijatelj sa Salothom Sarom (Pol Pot); njih su dvojica tokom srednje škole upoznali sestre Khieu Thirith i Khieu Ponnary, s kojima će se kasnije oženiti. Nakon završene srednje škole, Saloth i Ieng odlaze u Pariz na studij, međutim potonji se prije odlaska zaručio s Khieu Thirit. Studirao je na uglednom fakultetu Sciences Po te je živio u unajmljenom stanu u Latinskoj četvrti, koja je bila centar studentskog pokreta. Saloth i on su upravo tu došli u doticaj s francuskim komunistima te su urbzo usvojili njihove ideje. Godine 1951., u Parizu se oženio s Khieu Thirit, koja je uzela njegovo prezime i postala Ieng Thirit. 

Po povratku u Kambodžu i pridruživanju Crvenim Kmerima, Ieng je promijenio svoje rodno, vijetnamsko ime i postao Ieng Sary. Godine 1960., postao je član Centralnog komiteta KP Kampućije. Aktivno je sudjelovao u političkom djelovanju Crvenih Kmera tokom građanskog rata, a nakon preuzimanja vlasti 1975. godine, postao je ministar vanjskih poslova i zamjenik premijera. U tom je svojstvu, na samom početku nove države, pozvao kambodžanske emigrante da se vrate u zemlju i pomognu u njezinoj obnovi; međutim, nakon što se dio njih vratio, odmah su uhapšeni i bili izloženi mučenju, prije nego su na koncu pogubljeni. Ieng je bio jedan od glavnih odgovornih za brojne čistke u državnim službama, nekoliko valova kojih se dogodilo u Kampućiji. 

Kako je bio šef diplomacije, Ieng je bio jedan od rijetkih čelnika Crvenih Kmera koji nisu skrivali svoj identitet od javnosti, te je od samoga početka bio izložen istoj. Dočekivao je strane dužnosnike (najvažniji među kojima je bio rumunjski čelnik Nicolae Ceaușescu), ali i vodio vanjsku politiku. Krajem 1977. godine, pred Ujedinjenim nacijama je odbacio sve optužbe kambodžanskih emigranata i disidenata za brutalnosti Pol Potovog režima te je odbio dijalog s istima. 

Nakon uspješne vijetnamske vojne invazije i pada režima početkom 1979., Ieng je pobjegao s Pol Potom u džunglu na granici s Tajlandom. Narodni revolucionarni sud, koji je uspostavljen na području NR Kampućije, osudio je Ienga i Pol Pota na smrt in absentia 1979. godine, međutim sankcija nikada nije izvršena. 

Nakon godina skrivanja, Ieng je sredinom 90-ih godina pobjegao od Pol Pota te je 1996. godine dobio kraljevski oprost od Norodoma Sihanouka. Ipak, 12. studenog 2007. godine je uhapšen u Phnom Penhu te doveden pred Kambodžanski tribunal pod optužbama za ratne zločine i zločine protiv čovječnosti; s njim je uhapšena i njegova supruga. Presudu nikada nije dočekao jer je preminuo 14. ožujka 2013. godine od posljedica srčanog udara.

Reference 

|-

 

Kambodžanski političari
Kambodžanski diplomati
Crveni Kmeri
Optuženi za ratne zločine
Pseudonimi
Biografije, Pariz‎
Biografije, Phnom Penh‎